В решението за финансиране на мерки за подкрепа се предвижда принос в размер на 4 711 000 EUR, включен в бюджетен ред 02 02 01 на общия бюджет на ЕС за 2016 г.

Средно 84 % от дейностите по линия на COSME, с изключение на достъпа до финансиране, бяха делегирани на EASME .

Общо бяха поети бюджетни задължения за 94,4 % от наличните 358 милиона евро. По отношение на плащанията степента на изпълнение беше средно 75 %.





2.1 Достъп до финансиране

В Регламента за COSME се посочва, че поне 60 % от общия бюджет (1,4 милиарда евро) трябва да бъдат разпределени към финансовите инструменти за периода 2014—2020 г.

През 2016 г. достъпът до финансиране представляваше 62,5 % от наличния за COSME финансов пакет.

За финансовите инструменти и за съпътстващи действия, включително трансфери и участие на трети държави, бяха налични 221 милиона евро.

Поетите задължения за механизма за гарантиране на заеми (МГЗ) бяха в размер на 137 милиона евро, а поетите задължения за капиталовия механизъм за растеж (КМР) бяха в размер на 70 милиона евро.

През 2016 г. поетите задължения за съпътстващи действия, включително популяризиране на финансовите инструменти, събиране на данни относно достъпа на МСП до финансиране и проучване за подобряване на достъпа на МСП до публичните капиталови пазари, бяха в размер на 0,8 милиона евро.

Механизъм за гарантиране на заеми

До края на 2016 г. бяха подписани 67 гаранционни споразумения с финансови посредници от 21 държави (18 държави членки и 3 трети държави). Над 143 000 МСП получиха финансиране (51 000 през 2015 г.) в размер на почти 5547 милиона евро. Това показва, че като предоставя финансиране на по-рискови МСП, които иначе не биха имали достъп до такова финансиране, МГЗ оказва важно въздействие върху реалната икономика в ЕС и върху другите държави, участващи в програмата COSME. Освен това комбинирането на ресурси с ЕФСИ е спомогнало ситуациите на неоптимално финансиране в държавите членки да се преодоляват по-бързо, отколкото това би било възможно само по линия на МГЗ, което е ускорило значително така необходимото финансиране на икономиката.

Капиталов механизъм за растеж

През 2016 г. ЕИФ подписа четири споразумения за поемане на задължения по линия на КМР. Тези фондове бяха насочени главно към инвестиции в Германия, Обединеното кралство и Швеция, но те бяха достъпни и за инвестиции в други държави и за трансгранични инвестиции. Очакваният обем на инвестициите в допустими крайни получатели възлиза на почти 470 милиона евро. Всичките четири операции, подписани през 2016 г., са свързани с фондове за етапа на растеж и разрастване. В края на 2016 г. бяха подписани 9 операции — 6 са свързани с фондове за етапа на растеж и разрастване, а три — с многофазови фондове, в съчетание с капиталовия механизъм по InnovFin за ранни етапи, създаден в рамките на програма „Хоризонт 2020“.

Дейности за повишаване на осведомеността

През 2016 г. Комисията продължи да актуализира и популяризира единния портал за финансовите инструменти на ЕС. Порталът представлява единен информационен пункт за МСП, които търсят финансиране от ЕС в Европа. Той предоставя и редовно актуализира данните за контакт на около 1500 посредници, обхващайки финансови инструменти на ЕС от различни програми (COSME, програма „Творческа Европа“, програмата на Европейския съюз за заетост и социални иновации (EaSI), ЕСИ фондовете, Европейския фонд за стратегически инвестиции (ЕФСИ), InnovFin, Life, WB Edif, собствени ресурси на ЕИБ/ЕИФ). Обхванатите финансови инструменти осигуряват достъп до над 120 милиарда евро за седемгодишен период.

През 2016 г. в сътрудничество с национални заинтересовани страни и партньорски организации Комисията организира също така три събития: заседанието на европейското жури за награждаване на предприятия с малка и средна пазарна капитализация, семинар относно разходите на МСП за спазване на данъчното законодателство, както и семинар с 28 журналисти (по един от всяка държава членка) с цел предоставяне на информация за финансовите инструменти на ЕС.

Комисията, заедно с Европейската централна банка, извършва редовни проучвания по отношение на достъпа на предприятията до финансиране (surveys on the access to finance of enterprises - SAFE). Тези проучвания осигуряват информация за финансовото положение, нуждите от финансиране, достъпа до финансиране и очакванията на МСП. Резултатите от 2016 г. показаха, че въпросът относно достъпа до финансиране е бил от най-голямо значение за 9 % от МСП в ЕС през 2016 г. (намаление от над 15 % през 2013 г.), като банковите заеми са продължили да бъдат най-разпространената форма на външно финансиране за 50 % от МСП.

2.2 Достъп до пазари